

Vážené kolegyne, kolegovia,

 Slovenská spoločnosť primárnej pediatrickej starostlivosti SLS, ako jediný subject zastupujúci výhradne všeobecných lekárov pre deti a dorast, sa na základe Vášho podnetu, a s podporou rodičov našich pacientov, rozhodla vypracovať stanovisko k vydávaniu ospravedlneniek ( “potvrdeniach o zdraví a chorobe” ).

 Z našich skúseností v ambulanciách ( a aj na základe vyhodnotenia dotazníka, ktorý sme vypracovali a zaslali do niektorých ambulancii – je dostupný aj na našej web stránke [www.primarnapediatria.sk](http://www.primarnapediatria.sk) ) vyplýva, že približne 20 – 30% detí navštívi naše ambulancie len z dôvodu potreby vydania “ospravedlnenky” do školy alebo škôlky, ktorú musia odovzdať po návrate do školského zariadenia po chorobe. Podľa zákona je toto potvrdenie potrebné odovzdať škole len v prípade, že choroba trvá dlhšie ako 3 dni. Toto sa netýka predškolských zariadení. Mnohé školy si však túto potrebu upravujú individuálne ( väčšinou skracujú ). Pre nás to potom znamená vyšetrovanie aj tých detí, ktorých liečbu by zvládli sami rodičia v domácom prostredí bez našej pomoci. A väčší počet pacientov v našich už aj tak preplnených čakárňach.

 Pri vypracovávaní tohto stanoviska sme úzko spolupracovali s právnikmi SLK a SLS, aby naše navrhované konanie bolo plne v súlade so zákonom. Naše stanovisko sme poslali ministrom školstva, zdravotníctva a vnútra, ktorí sú zriaďovateľmi škôl, odborom školstva všetkých VUC a odborom školstva všetkých okresov v SR.

 Našim cieľom bolo, aby od 1. 9. 2017 – t. j. si od začiatku nového školského roka školy mohli zosúladiť svoje školské poriadky s našim konaním.

 Aby sme dosiahli zníženie počtu pacientov v našich ambulanciách o pacientov, ktorí prichádzajú len pre potrebu ospravedlnenky, musíme byť všetci všeobecní lekári pre deti a dorast v SR jednotní a postupovať spoločne. Samozrejme pri plnom dodržaní zákona. 6 pravidiel uvedených v “Stanovisku SSPPS” je právne podložených a overených právnikom SLK. Veríme, že ich dôsledné dodržiavanie nám i našim pacientom prinesie úžitok.

 Na základe poverenia výboru SSPPS SLS Vám ako hlavný odborník MZ SR v odbore všeobecná starostlivost pre deti a dorast posialam:

* znenie stanoviska SSPPS SLS, ktoré sme odoslali na uvedené úrady. A všetkých Vás prosíme o dodržiavanie tohto postupu. Len ak budeme jednotní, dosiahneme náš cieľ.
* “oznámenie pre školy”, ktoré doporučujeme zaslať do školy Vášho pacienta (namiesto ospravedlnenky dať dieťaťu), ak bude škola vyžadovať potvrdenie o zdraví skôr ako po troch dňoch.
* “oznámenie do MŠ”, ktorým vysvetľujeme, že nepotvrdzujeme “že dieťa je po chorobe zdravé a môže sa vrátiť do zariadenia”. Dieťa dostane potvrdenie o zdravotnom stave len v prípade dôvodného podozrenia, že je choré.

 V prípade, že máte pripomienky, návrhy, otázky a nejasnosti, radi ich privítame na našej e-mailovej adrese: primarnapediatria@gmail.com.

 Aktuálne informácie nájdete aj na webe: [www.primarnapediatria.sk](http://www.primarnapediatria.sk).

 V Bratislave, dňa 1. 8. 2017

 MUDr. Elena Prokopová – hlavný odborník MZ SR v odbore všeobecná starostlivosť

 pre deti a dorast

 Slovenská spoločnosť primárnej pediatrickej starostlivosti:

 v zastúpení – MUDr. Zuzana Nagyová, MPH – tajomník, koordinátor stanoviska

 MUDr. Marta Špániková – prezident SSPPS

 MUDr. Elena Prokopová – viceprezident SSPPS

 MUDr. Beata Kartousová – člen výboru SSPPS

**Stanovisko SSPPS k ospravedlnenkám:**

Slovenská spoločnosť primárnej pediatrickej starostlivosti je odbornou spoločnosťou, ktorá zastrešuje všeobecných lekárov pre deti a dorast. Jedným z problémov, ktorý dlhodobo riešime, sú potvrdenia o chorobe – dnes nesprávne nazývané a vystavované ako „ospravedlnenky“. Najvážnejším argumentom nevyhnutnosti riešenia tejto problematiky je neúnosné zaťaženie primárnych pediatrov, v kontexte hroziacej nedostupnosti primárnej pediatrickej starostlivosti na Slovensku. Odhadujeme, že až do 10 % návštev v ambulancii primárneho pediatra je medicínsky neodôvodnených práve z dôvodu žiadosti o vystavenie „ospravedlnenia“.

Neprítomnosť maloletého dieťaťa alebo žiaka v škole alebo školskom zariadení rieši Zákon č. 245/2008 Z.z. o výchove a vzdelávaní, §144, ods.10.

(*10) Neprítomnosť̌ maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca alebo zástupca zariadenia; vo výnimočných a osobitne odôvodnených prípadoch škola môže vyžadovať̌ lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť̌ jeho neprítomnosti. Ak neprítomnosť̌ dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni, predloží dieťa, žiak, jeho zákonný zástupca alebo zástupca zariadenia potvrdenie od lekára.*

Z uvedeného vyplýva, že ošetrujúci **lekár vydáva lekárske potvrdenie o chorobe dieťaťa alebo žiaka, odôvodňujúcej jeho neprítomnosť, ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni**.

**Na dobu neprítomnosti dieťaťa alebo žiaka v škole alebo školskom zariadení, ktorá predchádza návšteve žiaka u ošetrujúceho lekára pre deti a dorast, nie je tento lekár oprávnený vydať potvrdenie o chorobe**, lebo spätne nemôže jednoznačne a zodpovedne posúdiť zdravotný stav dieťaťa alebo žiaka. Lekárske potvrdenie o chorobe dieťaťa alebo žiaka je teda v takomto prípade súčasťou ospravedlnenia zákonným zástupcom alebo plnoletým žiakom. Zákonný zástupca s dieťaťom alebo žiakom alebo plnoletý žiak musí preto v prípade trvania príznakov ochorenia prísť na vyšetrenie k lekárovi najneskôr 4. deň od začiatku trvania príznakov, na základe ktorých je dieťa alebo žiak neprítomný v škole alebo školskom zariadení (zákonný zástupca smie ospravedlniť maximálne 3 dni neprítomnosti). To je vyhovujúce aj z hľadiska poskytovania zdravotnej starostlivosti na správne posúdenie zdravotného stavu a adekvátnu liečbu. Dodržiavanie tohto pravidla zníži aj prípadné zneužívanie ospravedlnenia neodôvodnenej neprítomnosti zo strany zákonných zástupcov alebo plnoletého žiaka, keďže **primárny pediater nevydá potvrdenie o chorobe so spätnou platnosťou.**

Podľa tohto zákona vo výnimočných a osobitne odôvodnených prípadoch môže škola vyžadovať lekárske potvrdenie o chorobe dieťaťa alebo žiaka pri neprítomnosti menej ako 3 dni. Žiadame, aby sa **dodržiavala litera zákona a školy tak konali skutočne len vo výnimočných prípadoch, ktoré sú naozaj osobitne odôvodnené**. Vzhľadom na to, že v praxi sa tento princíp nedodržiaval, bude všeobecný lekár pre deti a dorast vyžadovať **písomnú žiadosť školy alebo školského zariadenia o vydanie potvrdenia o chorobe**.

Zákon č. 355/2007 o ochrane, podpore a rozvoji verejného zdravia, § 24, odsek 6, 7 a 8 upravuje spôsobilosť dieťaťa pre umiestnenie v predškolskom zariadení.

*(6) V predškolskom zariadení môže byť umiestnené len dieťa, ktoré*

*a) je zdravotne spôsobilé na pobyt v kolektíve,*

*b) neprejavuje príznaky prenosného ochorenia,*

*c) nemá nariadené karanténne opatrenie.*

*(7) Potvrdenie o zdravotnej spôsobilosti, ktoré obsahuje aj údaj o povinnom očkovaní, vydá rodičovi, poručníkovi, opatrovníkovi, fyzickej osobe alebo právnickej osobe, ktorej bolo dieťa zverené na základe rozhodnutia súdu podľa osobitného predpisu,31) alebo osobe, ktorá má záujem stať sa pestúnom a má dieťa dočasne zverené do starostlivosti podľa osobitného predpisu26) (ďalej len "zástupca dieťaťa"), ošetrujúci lekár. Potvrdenie o zdravotnej spôsobilosti dieťaťa na pobyt v kolektíve predkladá zástupca dieťaťa pred prvým vstupom dieťaťa do predškolského zariadenia.*

*(8) Skutočnosti uvedené v odseku 6 písm. b) a c) potvrdzuje písomným vyhlásením zástupca dieťaťa. Vyhlásenie nesmie byť staršie ako jeden deň. Vyhlásenie predkladá zástupca dieťaťa pred prvým vstupom dieťaťa do predškolského zariadenia a po neprítomnosti dieťaťa v predškolskom zariadení dlhšej ako päť dní.*

**Ošetrujúci lekár vydáva potvrdenie o zdravotnej spôsobilosti podľa odseku 6, písmeno a) pred prvým vstupom dieťaťa do predškolského zariadenia.**

**Skutočnosti uvedené v odseku 6 písmeno b) a c) potvrdzuje písomným vyhlásením zástupca dieťaťa pred prvým vstupom do predškolského zariadenia a po neprítomnosti dieťaťa v predškolskom zariadení dlhšej ako päť dní.**

V znení citovaného zákona ošetrujúci lekár nevydáva potvrdenie o zdravotnom stave po chorobe (nepotvrdzuje, že „dieťa je zdravé“, „nejaví príznaky prenosného ochorenia“ alebo „nemá nariadené karanténne opatrenie“). Z tohto dôvodu všeobecní lekári pre deti a dorast **nebudú takéto potvrdenia poskytovať.**

Sme si vedomí, že Zákon č. 355/2007 Z.z. § 24 ods. 9 písm. a) a b) uvádza:

*(9) Fyzická osoba - podnikateľ a právnická osoba, ktoré prevádzkujú predškolské zariadenia (ďalej len "prevádzkovateľ predškolského zariadenia"), sú ďalej povinné*

*a) zabezpečiť, aby skutočnosť, či zdravotný stav dieťaťa umožňuje jeho prijatie do zariadenia, zisťovala každý deň zodpovedná osoba pred prijatím dieťaťa do zariadenia,*

*b) zabezpečiť, aby osoba zodpovedná za každodenné prijímanie detí do zariadenia prijala dieťa podozrivé z ochorenia iba na základe vyšetrenia jeho zdravotného stavu ošetrujúcim lekárom*

Na základe výkladu citovanej právnej normy smie byť lekárske vyšetrenie dieťaťa požadované len pri dôvodnom podozrení z ochorenia, to jest dieťa vykazuje príznaky ochorenia. Definovanie a popis príznakov, ktoré zakladajú dôvodné podozrenie z ochorenia, znemožňujúceho prijatie dieťaťa do predškolského zariadenia, zákon neposkytuje, takisto neexistuje metodický pokyn, ktorý by postup osoby zodpovednej za každodenného prijímanie dieťaťa upravoval. Naša spoločnosť sa v spolupráci s Úradom verejného zdravotníctva a odborníkmi v odbore pediatria, infekčné lekárstvo a epidemiológia rozhodla pripraviť medicínsky validné odporúčanie.

Predpokladáme, že uvedená právna úprava bola vytvorená pre prípady, keď rodičia napriek chorobe dieťa privádzajú do zariadenia. Medicínska diagnostika je založená až v 80% na kvalitnej anamnéze, to jest cielene získavaných informáciách od pacientov resp. ich zákonných zástupcov, alebo prípadne z iných zdrojov. Primárni pediatri budú preto **vyšetrovať zdravotný stav na základe ods. 9 písm. b) na základe písomnej žiadosti školského zariadenia.**

Ďalej si dovoľujeme Vás Informovať, že na základe Zákona o ochrane osobných údajov 122/2013 Z.z. lekár v žiadnom prípade **nemôže poskytovať informácie o zdravotnom stave, o návšteve alebo vyšetrení dieťaťa alebo žiaka** cudzím osobám, ani pracovníkom školy alebo školského zariadenia, bez súhlasu zákonného zástupcu alebo plnoletého pacienta.

**Na základe vyššie uvedeného si Vás dovoľujeme informovať a tiež požiadať o sprostredkovanie informácie školám a školským zariadeniam vo Vašej pôsobnosti:**

**Od 1. septembra 2017 všeobecný lekár pre deti a dorast (primárny pediater)**

1. **vystaví lekárske potvrdenie o chorobe dieťaťa alebo žiaka, odôvodňujúcej jeho neprítomnosť, ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni** (spoplatňuje sa individuálne podľa cenníka ambulancie)
2. **nevystaví potvrdenie o chorobe so spätnou platnosťou na dobu neprítomnosti dieťaťa alebo žiaka v škole alebo školskom zariadení, ktorá predchádza vyšetreniu u ošetrujúceho lekára**
3. **vystaví potvrdenie o chorobe kratšej ako 3 dni vo výnimočných a osobitne odôvodnených prípadoch na základe písomnej žiadosti školy a alebo školského zariadenia** (spoplatňuje sa individuálne podľa cenníka ambulancie)
4. **vystaví potvrdenie o zdravotnej spôsobilosti pred prvým vstupom dieťaťa do predškolského zariadenia** (spoplatňuje sa individuálne podľa cenníka ambulancie)
5. **nevystaví potvrdenie o „zdraví“ pred opätovným nástupom do predškolského zariadenia po chorobe**
6. **vystaví potvrdenie o zdravotnom stave na základe písomnej žiadosti predškolského zariadenia pri dôvodnom podozrení z ochorenia** (spoplatňuje sa individuálne podľa cenníka ambulancie)

Dodržiavanie uvedených pravidiel, založených na platnej legislatíve plne korešpondujú aj s optimálnym poskytovaním zdravotnej starostlivosti. Vyšetrenia zdravých detí po chorobe nie je medicínsky indikované, z epidemiologického hľadiska je to škodlivé a nesprávne. Neúčelné návštevy ošetrujúceho lekára pri nezávažných ochoreniach, ktoré nevyžadujú lekársky zásah, zvyšujú záťaž pre deti, ich rodičov i lekárov. Našou spoločnou prioritou je prospech detí a adolescentov, vrátane plne dostupnej optimálnej zdravotnej starostlivosti.